b'\n_START_ARTICLE_\nBoa de nisip\n_START_SECTION_\nDescrierea\n_START_PARAGRAPH_\nAre corpul cilindric, gros, lung de p\xc3\xa2n\xc4\x83 la 80 cm, de aceea\xc8\x99i grosime pe toat\xc4\x83 \xc3\xaentinderea lui. Capul este mic, f\xc4\x83r\xc4\x83 g\xc3\xa2t. Botul este puternic, retezat \xc8\x99i dep\xc4\x83\xc8\x99e\xc8\x99te cu mult mandibula. Ochii sunt mici, cu pupila vertical\xc4\x83, \xc3\xaenconjura\xc8\x9bi de un inel format din 9-10 solzi mici. Coada este foarte scurt\xc4\x83 \xc8\x99i terminat\xc4\x83 rotund. \xc3\x8en regiunea anal\xc4\x83, de ambele p\xc4\x83r\xc8\x9bi ale deschiderii anale, exist\xc4\x83 c\xc3\xa2te o ghear\xc4\x83 mic\xc4\x83, rudiment al membrelor posterioare (poate lipsi la femele). Solzii dorsali sunt mici \xc8\x99i dispu\xc8\x99i \xc3\xaen 40-50 de \xc8\x99iruri longitudinale. Scuturile de pe cap sunt mici, aproape de aceea\xc8\x99i m\xc4\x83rime cu solzii dorsali. Scuturile ventrale sunt \xc3\xaengustate, dispuse \xc3\xaen 163-200 de \xc8\x99iruri transversale; scuturile subcaudalele (\xc3\xaen num\xc4\x83r de 15-33) sunt dispuse \xc3\xaentr-un singur \xc8\x99ir.\n_START_SECTION_\nColoritul\n_START_PARAGRAPH_\n\xc8\x98erpii adul\xc8\x9bi au spatele g\xc4\x83lbui sau cenu\xc8\x99iu-deschis, cu pete brun-\xc3\xaenchise, mari \xc8\x99i neregulate, a\xc8\x99ezate transversal \xc8\x99i cu numeroase puncte mici negre. Capul este cenu\xc8\x99iu cu zona temporal\xc4\x83 alb\xc4\x83; \xc3\xaentre partea posterioar\xc4\x83 a ochiului \xc8\x99i col\xc8\x9bul gurii se afl\xc4\x83 o band\xc4\x83 lat\xc4\x83, \xc3\xaenchis\xc4\x83. Abdomenul este g\xc4\x83lbui, p\xc4\x83tat cu negru. Exemplarele tinere au spatele \xc3\xaenchis, negricios, cu dou\xc4\x83 \xc8\x99iruri de pete albe, abdomenul alb cu pete negre.\n_START_SECTION_\nHabitatul \xc8\x99i comportamentul\n_START_PARAGRAPH_\nPrefer\xc4\x83 solurile nisipoase \xc8\x99i p\xc4\x83m\xc3\xa2ntul af\xc3\xa2nat, unde \xc3\xae\xc8\x99i sap\xc4\x83 cu mult\xc4\x83 rapiditate un ascunzi\xc8\x99. Duce o via\xc8\x9b\xc4\x83 nocturn\xc4\x83. Ziua st\xc4\x83 \xc3\xaengropat aproape \xc3\xaen \xc3\xaentregime \xc3\xaen nisip sau se ascunde sub pietre.\n_START_SECTION_\nHrana\n_START_PARAGRAPH_\nSe hr\xc4\x83ne\xc8\x99te cu \xc8\x99oareci, \xc8\x99op\xc3\xa2rle, melci.\n_START_SECTION_\nReproducerea\n_START_PARAGRAPH_\nEste ovovivipar. Femela depune \xc3\xaen luna iulie 6-12 ou\xc4\x83 din care eclozeaz\xc4\x83 imediat puii.'